L’EIGE es compromet a reparar set pisos a Burjassot per a famílies en risc d’exclusió social
2025-07-24

L’alcalde de Burjassot, Rafa García, s’ha reunit amb la Directora General de l’Entitat d’Infraestructures de la Generalitat (EIGE), Blanca Marín, per tractar els temes que afecten al municipi en matèria d’habitatge. Una reunió molt profitosa, ja que el màxim representant municipal ha obtingut el compromís de l’EIGE de reparar diferents habitatges a Burjassot.

En concret, Blanca Marín ha assenyalat que la Conselleria d’Habitatge, Obres Públiques i Vertebració del Territori repararà set immobles del parc públic d’habitatges de la Generalitat, que seran destinats a famílies en risc d’exclusió social. Les obres de les mateixes s’iniciaran una vegada quantificat el pressupost per a la rehabilitació total dels habitatges i quan la Conselleria dispose de consignació pressupostària.

Així mateix, Marín també s’ha compromés amb el màxim representant municipal a realitzar una sessió informativa perquè els residents dels habitatges socials del municipi coneguen els mecanismes existents tenint en compte les circumstàncies de cada contracte i ha avançat que la Conselleria i l’Ajuntament de Burjassot realitzaran conjuntament, d’una banda, inspeccions per a valorar l’estat de conservació dels elements comuns dels grups d’habitatges socials i, d’altra, oferiran assessorament a les comunitats de propietaris.

Per a Rafa García, alcalde de Burjassot, “és un pas més i molt positiu per ajudar les famílies de Burjassot que estan en risc d’exclusió social. La col·laboració de l’EIGE envers els veïns i les veïnes de Burjassot és fonamental i en la reunió s’han arribat a acords molt importants per a ells. Anem a continuar treballant en aquesta línia de col·laboracions sempre en benefici dels nostres veïns”.